ایرانی نژاد فرانسیسی اسکالر کو دوبارہ جیل بھیج دیا گیا، ایرانی حکام کی تصدیق
فرانس کی وزارت خارجہ نے عادل خواہ کو دوبارہ جیل میں ڈالنے کے اقدام کی مذمت کرتے ہوئے ان کی فوری رہائی کا مطالبہ کیا ہے۔ فرانس کی وزارت خارجہ کا یہ بھی کہنا ہے ان کی گرفتاری سے ایران اور فرانس کے تعلقات پر منفی اثر پڑے گا۔
ویب ڈیسک — عدالتی نیوز ویب سائٹ 'میزان' کی  جنوری کی خبر میں جوڈیشری کے نائب سربراہ کاظم غریبا بادی کے حوالے بتایا گیا ہے کہ عادل خواہ نے درجنوں بار عدالتی پابندیوں کی خلاف ورزی کی ہے، جس کا پتہ اس الیکٹرانک کڑے سے چلایا گیا جو ان کے ہاتھوں میں باندھا گیا ہے۔ حکام نے دعویٰ کیا ہے کہ عدالتی حکام کے بارہا انتباہ کے باوجود، 62 سالہ عادل خواہ نے اپنی نظر بندی کی حدود کی خلاف ورزی کی۔ 12 جنوری کو فرانس کی وزارت خارجہ نے عادل خواہ کو دوبارہ جیل میں ڈالنے کے اقدام کی مذمت کی ہے اور ان کی فوری رہائی کا مطالبہ کیا ہے۔ فرانس کی وزارت خارجہ کا یہ بھی کہنا ہے ان کی گرفتاری سے ایران اور فرانس کے تعلقات پر منفی اثر پڑے گا۔ عادل خواہ ایرانی اور فرانسیسی پاسپورٹ رکھتی ہیں، مگر ایران دوہری شہریت کو تسلیم نہیں کرتا۔ ایرانی حکام کا اصرار ہے کہ عادل خواہ ایرانی شہری ہیں اور اسی بنیاد پر فرانس کے قونصل خانے کے سٹاف کو ان سے ملنے کی اجازت نہیں دی گئی۔ عادل خواہ اسلام اور شیعہ مسلک کی اسکالر ہیں اور فرانس کے پیرس انسٹی ٹیوٹ آف پولیٹکل سائنس میں کام کرتی ہیں۔ انہیں پانچ جون  کو تہران ایئر پورٹ سے گرفتار کیا گیا تھا۔ انہیں قومی سلامتی کے خلاف سازش کے جرم میں پانچ سال قید کی سزا سنائی گئی تھی۔ ایرانی حکام نے الزامات کو ثابت کرنے کے لیے ٹھوس ثبوت فراہم نہیں کیے تھے۔ اکتوبر  میں انہیں جیل سے نکال کر تہران میں ان کی بہن کے گھر میں نظر بند کر دیا گیا تھا۔ باور کیا جاتا ہے کہ عادل خواہ ان درجنوں مغربی شہریوں میں سے ایک ہیں، جو ایران میں گرفتار کیے گئے ہیں۔ انسانی حقوق کے اداروں کا خیال ہے کہ ایران ان غیر ملکی قیدیوں کو رقم بٹورنے کی غرض سے سودے بازی یا مغرب سے مذاکرات میں فائدہ اٹھانے کے لیے استعمال کرتا ہے۔ ایران اس کی تردید کرتا ہے، ہر چند کہ وہ ماضی میں ایرانی قیدیوں کا تبادلہ کر چکا ہے۔ مارچ  میں ایران عادل خواہ کے فرانسیسی ساتھی اور شراکت کار رولینڈ مارشل کو قیدی کے تبادلے کے تحت رہا کیا تھا۔ مارشل کو عادل خواہ کے ساتھ ہی گرفتار کیا گیا اور پھر ایرانی انجینئر جلال روح اللہ نژاد کی رہائی کے عوض انہیں واپس کیا گیا۔